ติวเข้มเกษตรกรปลอดการเผา ผ่านโรงเรียนเกษตรทางไกล
นายเข้มแข็ง ยุติธรรมดำรง อธิบดีกรมส่งเสริมการเกษตร เปิดเผยว่า ด้วยปัจจุบันประเทศไทยประสบปัญหามลพิษทางอากาศและฝุ่นละอองขนาดเล็ก PM 2.5 เป็นประจำทุกปี โดยหนึ่งในสาเหตุสำคัญมาจากการเผาในพื้นที่การเกษตร โดยเฉพาะพื้นที่ในเขตชลประทานภาคกลาง อันเป็นต้นเหตุสำคัญที่ทำให้ดินเสื่อมโทรมขาดความอุดมสมบูรณ์ ต้นทุนการผลิตสูงขึ้นและผลผลิตที่ได้รับต่ำกว่าที่ควร อีกทั้งรัฐบาลได้ประกาศใช้แผนยุทธศาสตร์การขับเคลื่อนประเทศไทยด้วยโมเดลเศรษฐกิจชีวภาพ-เศรษฐกิจหมุนเวียน-เศรษฐกิจสีเขียว หรือ BCG Model เพื่อนำไปสู่การพัฒนาอย่างสมดุลมากขึ้น ทั้งด้านเศรษฐกิจ สังคมและสิ่งแวดล้อม ในปีงบประมาณ 2565 นี้ กรมส่งเสริมการเกษตร จึงจัดทำโครงการโรงเรียนเกษตรทางไกล หลักสูตร เกษตรกรปลอดการเผาขึ้น เพื่อส่งเสริมความรู้พื้นฐานเกี่ยวกับการจัดการเศษวัสดุเหลือใช้ทางการเกษตรแก่เกษตรกรกลุ่มเป้าหมายที่เป็นสมาชิกของศูนย์เรียนรู้การเพิ่มประสิทธิภาพการผลิตสินค้าเกษตร (ศพก.) ในพื้นที่จังหวัดสุพรรณบุรีและจังหวัดชัยนาท ซึ่งเป็นพื้นที่การเกษตรที่มีจุดความร้อน หรือ Hot Spot สูง ได้ตระหนักถึงความสำคัญของการไม่เผาในพื้นที่เกษตร รวมถึงสร้างการรับรู้การขับเคลื่อนประเทศไทยด้วย BCG Model ทั้งนี้ เกษตรกรในพื้นที่จังหวัดสุพรรณบุรี จังหวัดชัยนาท รวมถึงเกษตรกรในพื้นที่อื่นและประชาชนทั่วไปที่สนใจ สามารถสมัครเข้าร่วมเรียนหลักสูตร “เกษตรกรปลอดการเผา” ได้ตั้งแต่บัดนี้จนถึงวันที่ 25 มีนาคมนี้